### МИНИСТЕРСТВО НА ЗЕМЕДЕЛИЕТО И ХРАНИТЕ

### МИНИСТЕРСТВО НА РЕГИОНАЛНОТО РАЗВИТИЕ И БЛАГОУСТРОЙСТВОТО

Проект

**Наредба за изменение и допълнение на Наредба № 5 от 2014 г. за строителството в горски територии без промяна на предназначението им** (обн., ДВ, бр. 68 от 2014 г.; изм., бр. 106 от 2014 г.; изм. и доп., бр. 19 от 2018 г.)

**§ 1.** В чл. 16 се правят следните изменения:

1. В т. 1, б. „г“ се изменя така:

„г) широчината на просеките, необходими за изграждане на временните горски пътища, е:

аа) за тракторни пътища до 8 м, а при наклон на терена над 45 % – до 10 м;

бб) за коларски пътища до 4 м;

вв) за специализирана горска техника до 6 м.“

2. В т. 2, б. „в“ се изменя така:

„в) за ветрилообразно разположени просеки на късометражни и дългометражни въжени линии разстоянията между закотвянията на съседните трасета е не по-малко от:

аа) 120 м за късометражните въжени линии;

бб) 200 м за дългометражните линии.“.

**§ 2.** В чл. 18, ал. 3 се създава т. 3:

„3. трети клас – горски пътища за специализирана горска техника.“

**§ 3**. В чл. 23 се създава ал. 3:

„(3) Дървените материали се извозват по временните пътища за специализираната горска техника натоварени изцяло на транспортното средство.“

**§ 4.** Създава се чл. 25а:

„Чл. 25а (1) Разстоянието между временните пътища за специализираната горска техника се определя с технологичния план, одобрен по реда на наредбата по чл. 101, ал. 3 от ЗГ, според вида на сечта, съобразно с височината на дървостоя и наклона на терена, но не по-малко от 20 м при ширина на просеката до 4 м., не по-малко от 25 м. при ширина на просеката до 5 м. и не по-малко от 30 м. при ширина на просеката до 6 м.

(2) Временните пътища за специализираната горска техника се изграждат по склона и при тях не се допуска оформяне на земното платно.

(3) Не се допуска изграждането на временни пътища за специализираната горска техника в насаждения или имоти с наклон над 30 градуса, както и при IV или V степен на ерозия.

(4) Когато добитата дървесина гравитира към един временен склад, се допуска изграждане на временните пътища за специализираната горска техника с разстояния между тях в долната или горната част на склона, по-малки от определените в ал. 1.

**§ 5.** В чл. 27, ал. 1 след думите „тракторни горски пътища“ се добавя „и горски пътища за специализирана горска техника“.

**§ 6.** В Допълнителната разпоредба, § 1 се създава т. 20:

„20. „Специализирана горска техника“ са самоходните машини, използвани в горското стопанство, конструктивно създадени за механизирано поваляне, кастрене, разкройване или товарене и извоз на дървесина в горите.“

**Заключителна разпоредба**

**§ 7.** Наредбата влиза в сила един месец след обнародването ѝ в „Държавен вестник“.

|  |  |
| --- | --- |
| **Д-Р Георги тахов***Министър на земеделието и храните*  | **Виолета Коритарова-Касабова***Министър на регионалното развитие и благоустройството* |